夏漢雄

柔功門肇創人爲夏漢雄宗師 ， 夏宗師生於1897年 ， 廣東高明縣人 。 宗師體格魁梧 ， 好武藝 ， 幼隨其兄夏生練武 ， 後再習多家武術 。 1924年秋 ， 夏漢雄成立粵勝體育會 ， 傳授武術 ， 會址設於廣州六二三路皮欄橋五及七號 ， 以門徒日衆 ， 又增設分館於廣州惠愛中路壬癸坊六號及八號 ， 後易名爲珠江國術社 。 自此 ， 夏漢雄聲名日盛 ， 獲燕塘軍校憲兵部聘爲國術教官及醫官 。 1938年8月 ， 廣州淪䧟 ， 夏漢雄南下香港 ， 設館中環鴨巴甸街二十八號樓下 ， 沿用珠江國術社之名 。 1941年末 ， 香港亦告淪陷 ， 夏漢雄回鄉 ， 參與游擊戰 ， 與敵軍周旋 。 清代新會白廟鄉九源寺有道生長老 ， 武功超卓 ， 傳予慧日大師 ， 慧日大師傳乘來大師與傑來大師 ， 乘來大師所傳者有戒冰和尚 ， 傑來大師所傳者有鐵穩禪師 。 鐵穩禪師受師命 ， 曾入西藏謁祖師道生長老 ， 受祖師囑 ， 須將所學之密宗絕世武功般若神功傳於中土 ， 勿守祕 。 禪師南遊至高明時 ， 宗師仰其大名 ， 摳衣覲謁 ， 欲拜爲門下 。 鐵穩禪師感其誠 ， 乃收爲門徒 ， 授以少林武藝及外科醫學 。 宗師勤修苦學 ， 數年學成 ， 經禪師試其武功 ， 認爲已得所傳 ， 能承衣砵 。 禪師歸隱羅浮名山 ， 臨行囑宗師可自立門派名爲 「 柔功門 」 ， 發揚武術 ， 懸壺濟世 ， 救死扶傷 。 及後 ， 夏漢雄復求深造於戒冰和尚 。 1945年 ， 日本投降 ， 國土重光 ， 宗師返穗 ， 恢復珠江國術社 。 1949年以時局變化 ， 夏漢雄來港設館懸壺濟世 ， 併成立夏漢雄體育會 ， 傳授武藝 。 1962年末 ， 夏漢雄以古稀之年而歸道山 ， 從此會務由其哲嗣夏國璋主持 。